tartuNLP/wikipedia-smugri-20251201 huggingface dataset:
Dikloorioksidi

Dikloorioksidi (Cl2O) on yksi kloorin oksideista. Yhdistettä käytetään muun muassa klooriyhdisteiden valmistuksessa
Ominaisuudet ja reaktioita.
Dikloorioksidi on huoneenlämpötilassa kellanruskea kaasu. Yhdiste on suhteellisen pysymätön ja hajoaa räjähtäen esimerkiksi kipinän vaikutuksesta tai kuumennettaessa klooriksi ja hapeksi. Dikloorioksidi liukenee hyvin veteen muodostaen hypokloorihapoketta. Se on siis hypokloorihapokkeen anhydridi. Emäksisissä liuoksissa muodostuu hypokloriitteja. Metallien ja eräiden epämetallien kloridien kanssa dikloorioksidi muodostaa oksiklorideja. Yhdiste reagoi orgaanisten yhdisteiden kanssa muodostaen kloorattuja johdannaisia. Alkaanit ja alkeenit reagoivat muodostaen kloorialkaaneja. Aromaattisten yhdisteiden kanssa reagoidessaan dikloorioksidi voi kloorata joko aromaattisen renkaan tai aromaattisen renkaan sivuketjun esimerkiksi metyyliryhmän.
Valmistus ja käyttö.
Teollisuudessa dikloorioksidia valmistetaan pääasiassa kloorin ja natriumkarbonaatin vesiliuoksen välisellä reaktiolla. Reaktiossa syntyy myös hiilidioksidia, vettä ja hypokloorihapoketta, joista dikloorioksidi voidaan erottaa. Laboratorioissa dikloorioksidia valmistetaan tyypillisesti kloorin ja elohopea(II)oksidin välisellä reaktiolla käyttäen liuottimena tetrakloorimetaania. 
Dikloorioksidia voidaan käyttää klooriyhdisteiden, kuten kalsiumhypokloriitin, liuottimina käytettävien kloorattujen hiilivetyjen ja kloori-isosyanaattien valmistukseen. Sitä voidaan käyttää myös sellun ja tekstiilien valkaisuun ja puolijohteiden valmistuksessa etsanttina.
Brasiliantavi

Brasiliantavi ("Amazonetta brasiliensis") eli aiemmalta nimeltään amazoniantavi on eteläamerikkalainen sorsalintu. Se luokitellaan joskus sukuun "Anas".
Levinneisyys.
Brasiliantavia tavataan Argentiinassa, Boliviassa, Brasiliassa, Guyanassa, Kolumbiassa, Paraguayssa, Perussa, Ranskan Guayanassa, Surinamessa, Uruguayssa ja Venezuelassa. Sen populaatio on suuri ja kannankehitys vakaa, ja laji on luokiteltu elinvoimaiseksi.
Helttasorsa

Helttasorsa ("Biziura lobata") on sorsalintu.
Levinneisyys.
Helttasorsaa tavataan kotoperäisenä Australiassa. Sen kantaa on arvioitu suhteellisen pienestä suureksi. Sen kannankehitys on laskeva, mutta lajin ei uskota olevan vaarassa, ja helttasorsa on luokiteltu elinvoimaiseksi.
Elinympäristö.
Helttasorsa elää syvissä makean veden laguuneissa, joissa on tiheää kaislikkoa. Lajia tavataan yleensä yksittäin tai pareittain, mutta talvisin helttasorsa voi muodostaa keskisuuria tai suuria parvia.
Ravinto.
Helttasorsa syö pääasiassa eläinperäistä ravintoa, kuten vesihyönteisiä, äyriäisiä, etanoita, kaloja, sammakoita ja vesilintujen poikasia. Se voi kuitenkin syödä myös vesikasvien siemeniä.
Dustin Cook

Dustin Cook (s. 11. helmikuuta 1989) on kanadalainen alppihiihtäjä.
Arvokilpailut.
Cook saavutti Vailin/Beaver Creekin MM-kilpailuissa 2015 hopeaa supersuurpujottelussa ja oli suurpujottelussa 12:s. Pyeongchangin olympialaisissa 2018 hän sijoittui supersuurpujottelussa yhdeksänneksi.
Maailmancup.
Alppihiihdon maailmancupissa Cook kilpaili ensimmäisen kerran Lake Louisen syöksylaskussa marraskuussa 2010. Ensimmäiset maailmancupin pisteensä hän saavutti Wengenin superalppiyhdistetyssä tammikuussa 2011 sijoittuen 28:nneksi. Ensimmäisen palkintosijansa hän sai oltuaan kolmas Kvitfjellin supersuurpujottelussa maaliskuussa 2015. Tätä ennen hän oli parhaimmillaan sijoittunut maailmancupissa sijalle 12 sekä Beaver Creekin että Val Gardenan supersuurpujotteluissa joulukuussa 2014. Cook voitti ensimmäisen maailmancupin kilpailunsa supersuurpujottelussa Méribelissä maaliskuussa 2015. Supersuurpujottelucupissa hän oli viides kaudella 2014–2015.
Christoph Nösig

Christoph Nösig (s. 19. kesäkuuta 1985) on itävaltalainen alppihiihtäjä. Hän voitti joukkuekilpailun maailmanmestaruuden Vailin / Beaver Creekin MM-kilpailuissa 2015.
Alppihiihdon maailmancupissa Nösig kilpaili ensimmäisen kerran Beaver Creekin suurpujottelussa joulukuussa 2008. Ensimmäiset maailmancupin pisteensä hän saavutti Sestrieren suurpujottelussa helmikuussa 2009 sijoittuen 24:nneksi. Parhaimmillaan hän on sijoittunut maailmancupissa kuudenneksi Lenzerheiden suurpujottelussa maaliskuussa 2013.
David Ryding

David ”Dave” Ryding (s. 5. joulukuuta 1986) on brittiläinen alppihiihtäjä. Hän on menestynyt parhaiten pujottelussa, jossa hän on voittanut yhden maailmancupin osakilpailun sekä sijoittunut yhdeksänneksi niin olympiakisoissa kuin maailmanmestaruuskilpailuissakin.
Alppihiihdon maailmancupissa Ryding kilpaili ensimmäisen kerran Alta Badian pujottelussa joulukuussa 2009. Ensimmäiset maailmancupin pisteensä hän saavutti Levin pujottelussa marraskuussa 2012 sijoittuen 26:nneksi. Kymmenen parhaan joukkoon hän sijoittui ensimmäisen kerran samassa paikassa marraskuussa 2016 oltuaan kuudes. Ensimmäisen palkintosijansa hän saavutti oltuaan toinen Kitzbühelin pujottelussa tammikuussa 2017. Ennen häntä brittiläisistä miesalppihiihtäjistä vain Konrad Bartelski oli sijoittunut maailmancupissa kolmen parhaan joukkoon oltuaan toinen syöksylaskussa Italiassa 1981. Ryding sijoittui toiseksi myös Oslon kaupunkitapahtumassa uudenvuodenpäivänä 2019. Tammikuussa 2021 hän sijoittui Adelbodenissa pujottelussa kolmanneksi. Ensimmäisen maailmancupin voittonsa hän saavutti Kitzbühelin pujottelussa tammikuussa 2022. Tämä oli ensimmäinen brittialppihiihtäjän maailmancupin osakilpailuvoitto kautta aikojen. Hän sijoittui samalla kaudella toiseksi Garmisch-Partenkirchenin pujottelussa. Kaudella 2022–2023 hän sijoittui toiseksi Kitzbühelin pujottelussa. Kaudella 2023–2024 hän sijoittui kolmanneksi Madonna di Campiglion pujottelussa.
Ryding on kilpaillut yhdeksissä MM-kilpailuissa. Val d’Isèressä 2009 hän oli suurpujottelussa 41:s ja Garmisch-Partenkirchenissä 2011 39:s. Pujottelussa hän ei saanut tulosta 2009, 2011, Schladmingissa 2013 eikä Vailissa 2015. Sankt Moritzin MM-kilpailuissa 2017 hän sijoittui pujottelussa 11:nneksi ja Åressa 2019 yhdeksänneksi. Cortina d’Ampezzon MM-kilpailuissa 2021 hän keskeytti pujottelun ensimmäisessä laskussaan. Courchevelin / Méribelin MM-kilpailuissa 2023 hän oli pujottelussa kolmastoista. Saalbachin MM-kilpailuissa 2025 hän sijoittui pujottelussa kuudenneksi, mikä oli Britannian miesten paras sijoitus alppihiihdon MM-kilpailuissa 91 vuoteen. Vancouverin olympialaisissa 2010 Ryding oli pujottelussa 27:s ja suurpujottelussa 47:s. Sotšin olympialaisissa 2014 Ryding oli pujottelussa 17:s, Pyeongchangissa 2018 yhdeksäs ja Pekingissä 2022 kolmastoista.
Täysin yksin

Täysin yksin on ranskalaisen jalkapallovalmentaja Raymond Domenechin vuonna 2012 julkaistu kirja, joka kertoo Domenechin pitkästä ja vaiherikkaasta ajasta Ranskan jalkapallomaajoukkuen päävalmentajana.
Tausta.
Domenech aloitti Ranskan jalkapallomaajoukkueen päävalmentajana vuonna 2004, ja johti joukkuetta vaihtelevalla menestyksellä aina vuoteen 2010 asti. Domenechin päävalmentaja-aikaa leimasivat suuri mediakritiikki, riidat maajoukkuepelaajien kanssa, keskustelua herättäneet pelaajavalinnat ja pelaajien kapinointi Domenechia vastaan. Domenechin päävalmentaja-aika päättyi katastrofaalisesti päättyneisiin Etelä-Afrikan MM-kilpailuihin 2010, joissa Ranska putosi alkulohkossa.
Sisältö.
Kirjassaan Domenech kertoo ajastaan Ranskan päävalmentajana. Hän kertoo tuntemuksiaan mediaryöpytyksen keskellä ja kertoo mielipiteitä pelaajista, joita valmensi useita vuosia. Kirja keskittyy pääosin vuoden 2010 MM-kilpailuihin ja niiden karsintoihin, mutta kertoo myös muusta Domenechin ajasta maajoukkueen johdossa. Kirjassa kritiikkiä saavat mm. maajoukkuepelaajat Nicolas Anelka, Patrice Evra, William Gallas, Florent Malouda, Franck Ribery sekä Thierry Henry.
Julkaisu.
Kun kirja julkaistiin vuoden 2012 lopussa, se aiheutti suurin mediamylläkän, sillä se sisältää useita uusia paljastuksia maajoukkueen kulissien takaa, MM-kisajoukkueen kapinasta Domenechia vastaan vuoden 2010 kisoissa, tähtipelaajien käyttäytymisestä, sekä riidasta Nicolas Anelkan kanssa. Myös Domenechin avoin kritiikki pelaajia kohtaan kirjassa loi teokselle paljon mediahuomiota. Kirjassa Domenech mm. kutsuu Riberyä ja Henryä erittäin itsekkäiksi ja Anelkaa idiootiksi.
In situ

In situ tai In-situ on latinankielinen ilmaus, joka tarkoittaa 'paikassa, asemassa'.
Lääketieteessä.
Lääketieteellisessä kielenkäytössä "in situ" tarkoittaa 'lähtökohtaansa rajoittunut kasvainkudos' tai 'elintä irroittamatta tehty'.
Taiteessa.
Paikkasidonnaisesta taiteesta käytetään joskus termejä "in situ" () tai "in situ -periaate".
Vesa-Pekka Laine

Vesa-Pekka Laine (s. 9. kesäkuuta 1994) on suomalainen koripalloilija. Mesuca Basketin kasvatti Laine edusti Salon Vilpasta kolme kautta Korisliigassa ennen siirtymistä I-divisioona A:ssa pelanneeseen Korihaihin. 179-senttinen Laine on pelipaikaltaan takamies.
Pelaajaura.
Pääsarjatasolle Vilppaassa.
Salolaisen Mesuca Basketin kasvatti Laine pelasi kaudella 2009–2010 B-poikien SM-sarjaa Turun NMKY:ssä yli 21 pisteen keskiarvolla. TuNMKY voitti kyseisellä kaudella ikäluokkansa SM-pronssia, ja Laine sijoittui henkilökohtaisissa tilastoissa pisteiden lisäksi riistoissa sarjan kärkisijoille. Seuraavat kaksi kautta hän pelasi Salon Vilppaassa A-poikien SM-sarjaa. Ensimmäisellä kaudellaan tässä ikäluokassa Laine onnistui runkosarjassa kolmen pisteen heitoissaan erinomaisesti ollen koko runkosarjan tarkin yli 45 prosentin keskiarvollaan. Vilpas ja Laine saavuttivat kauden päätteeksi ikäluokan SM-pronssia.
Kaudella 2012–2013 Laine alkoi pelata Vilppaan ikäluokkansa I-divisioonan A-juniorijoukkueen lisäksi myös seuran miesten edustusjoukkueessa. Hän teki ensiesiintymisensä Korisliigassa 3. lokakuuta 2012 Lappeenrannan NMKY:tä vastaan heittäen kuusi pistettä. Laine pelasi runkosarjassa 20 ottelussa keskimäärin noin viisi ja puoli minuuttia ottelua kohden ja teki keskimäärin 2,7 pistettä per ottelu. Vilpas selviytyi runkosarjan kahdeksantena joukkueena pudotuspeleihin, missä se kuitenkin putosi jo puolivälierissä. Laine ei pudotuspeleissä esiintynyt. Kaudella 2013–2014 Laineen peliaika kasvoi noin 12 minuuttiin ottelua kohden. Hän pelasi kaikissa Vilppaan runkosarjaotteluissa parantaen pistekeskiarvoaan 5,2:een ja kirjauttaen 1,1 levypalloa ja 0,9 syöttöä per ottelu. Kolmen pisteen heitoissaan Laine onnistui 42,9-prosenttisesti. Korisliigan piste-ennätyksekseen Laine teki 16 pistettä 19. maaliskuuta 2014 Tapiolan Honkaa vastaan. Vilppaan kausi päättyi runkosarjaan, jossa se sijoittui yhdeksänneksi. Lisäksi Laine pelasi kahdeksan ottelua I-divisioona B:n PeU Basketissa 17,5 pisteen keskiarvolla. Kaudella 2014–2015 Laine pelasi jälleen kaikissa Vilppaan runkosarjaotteluissa, ja hänen peliaikansa pysyi suunnilleen samana. Hän sivusi sarjan piste-ennätystään 28. marraskuuta 2014 KTP-Basketia vastaan. Laineen tilastolukemat heikkenivät jonkin verran edelliskaudesta, ja hän heitti keskimäärin 3,9 pistettä ottelua kohden. Vilpas voitti kauden aikana vain 11 ottelua ja sijoittui runkosarjassa kymmenenneksi karsiutuen pudotuspeleistä.
Korihait.
Kesäkuussa 2015 Laine siirtyi I-divisioona A:ssa pelanneeseen Korihaihin, jossa hän pelaa takakentällä Mikko Jalosen kanssa.
Kesäkuussa 2016 Laine teki Korihaiden kanssa jatkosopimuksen.
Ilmari Kallio

Ilmari Kallio (s. 28. elokuuta 1992) on suomalainen koripalloilija. 194-senttinen Kallio on pelipaikaltaan heittävä takamies tai pieni laitahyökkääjä.
Vuosina 2009−2016 Kallio edusti Korisliigassa pelannutta kasvattajaseuraansa Salon Vilpasta. Kaudella 2015–2016 hän pelasi suurimman osan otteluistaan Vilppaan avausviisikossa.
Heinäkuussa 2016 Kallio siirtyi M1DA:ssa pelanneeseen Oulun NMKY:hyn saatuaan kauppatieteiden opiskelupaikan Oulun yliopistosta. Hän pelasi kaudella 2016–2017 neljänneksi sijoittuneessa ONMKY:ssä 12,3 pisteen ottelukohtaisella keskiarvolla. Kesällä 2017 Kallio siirtyi takaisin Korisliigaan, KTP-Basketiin.
Mélina Robert-Michon

 
Mélina Robert-Michon (s. 18. heinäkuuta 1979 Voiron, Isère) on ranskalainen kiekonheittäjä.
Robert-Michon saavutti hopeaa alle 20-vuotiaiden MM-kilpailuissa 1998. Hän voitti kultaa alle 23-vuotiaiden EM-kisoissa 2001. Samana vuonna hän oli Universiadeissa kolmas. Münchenin EM-kilpailuissa 2002 hän sijoittui 12:nneksi.
Pariisin MM-kisoissa 2003 ja Osakan MM-kisoissa 2007 Robert-Michon oli 11:s. Pekingin olympialaisissa 2008 hän oli kahdeksas. Robert-Michon voitti kultaa Välimeren kilpailuissa 2009. Berliinin MM-kilpailussa 2009 hän oli kahdeksas.
Helsingin EM-kilpailuissa 2012 Robert-Michon oli kuudes ja Lontoon olympialaisissa 2012 viides. Moskovan MM-kilpailuissa 2013 hän saavutti hopeaa ennätystuloksellaan 66,28 ja Zürichin EM-kilpailuissa 2014 tuloksella 65,33. Pekingin MM-kilpailussa 2015 hän oli kymmenes. Amsterdamin EM-kilpailuissa 2016 Robert-Michon oli viides. Rion olympialaisissa hän saavutti hopeaa ennätystuloksellaan 66,73. Lontoon MM-kilpailuissa 2017 hän sai pronssia tuloksella 66,21. Dohan MM-kilpailuissa 2019 hän sijoittui kymmenenneksi. Tokion olympialaisissa 2021 hän ei päässyt karsinnasta jatkoon. Eugenen MM-kilpailuissa 2022 hän sijoittui kymmenenneksi ja saman kesän Münchenin EM-kilpailuissa kahdeksanneksi. Budapestin MM-kilpailuissa 2023 hän sijoittui yhdeksänneksi. Vuonna 2024 hän oli seitsemäs Rooman EM-kilpailuissa ja kahdestoista Pariisin olympialaisissa. Hän karsiutui loppukilpailusta Tokion MM-kilpailuissa 2025.
Robert-Michon on voittanut kiekonheiton Ranskan mestaruuden 24 kertaa; vuosina 2000–2009, 2011–2017 ja 2019–2025. Robert-Michonin kiekonheiton ennätys ulkoradoilla on 66,73 m, jonka hän heitti Rio de Janeirossa elokuussa 2016. Se on myös Ranskan ennätys.
Kynsihanhi

Kynsihanhi ("Plectropterus gambensis") on afrikkalainen sorsalintu.
Levinneisyys.
Kynsihanhea tavataan suuressa osassa Saharan eteläpuolista Afrikkaa. Sen populaatio on suuri ja kannankehitys nouseva. Laji on luokiteltu elinvoimaiseksi.
Elintavat.
Kynsihanhi on osittain muuttolintu, ja se voi tehdä useiden satojen kilometrien vaelluksia. Se pesii kostean kauden lähellä tai sen aikana pareittain, mutta voi pesimäkauden aikana ruokailla pienissä ryhmissä. Pesinnän jälkeen kynsihanhet kerääntyvät parviin sulkasadon ajaksi. Sulkasato kestää noin 50 vuorokautta, ja koiraat saapuvat sulkimaan ennen naaraita. Lajia tavataan yleensä pienissä, alle 50 yksilön parvissa, mutta joskus se voi muodostaa suurempiakin parvia. Kynsihanhi käyttää ravinnokseen lähes pelkästään kasviravintoa, mutta voi joskus syödä hyönteisiä ja pieniä kaloja.
She’s a Bomb

She’s a Bomb on Lauri Ylösen kappale hänen vuonna 2014 julkaistavalta Amanda-studioalbumiltaan. Sen julkaisi Dynasty Records digitaalisesti ladattavana singlenä 15. maaliskuuta 2013. Kappaleelle on tehty myös Owe Lingvallin ohjaama musiikkivideo, joka julkaistiin neljä päivää ennen singlen julkaisupäivää. Videolla Lauri esimerkiksi pukeutuu naisstrippariksi, mikä on saanut suurta huomiota medioissa. Kappale ei ole päässyt lainkaan listoille.
Kappalelista.
Digitaalinen lataus
50/50 (vuoden 2011 elokuva)

50/50 on yhdysvaltalainen draamakomediaelokuva vuodelta 2011. Sen on ohjannut Jonathan Levine ja käsikirjoittanut Will Reiser. Elokuva pohjautuu Reiserin omiin kokemuksiin hänen taistelussaan syöpää vastaan. 
Pääosaa elokuvassa näyttelee Joseph Gordon-Levitt.
Vastaanotto.
Elokuva sai yleisesti varsin myönteisen vastaanoton. Elokuvalla on Rotten Tomatoes -sivustolla 93 prosentin "tuore" arvosana, joka perustuu 184:n arvosteluun. Metacritic-sivuston mukaan 42 arvostelun perusteella laskettuna kriitikoiden arvosteluista 72 prosenttia oli positiivisia.
Strontiumkloridi

Strontiumkloridi on hygroskooppinen strontiumin ja kloorin ioniyhdiste. Suolan liekkiväri on punainen. Strontiumkloridia voidaan valmistaa strontiumhydroksidin tai strontiumkarbonaatin ja suolahapon välisellä reaktiolla:
Sr(OH)2 + 2 HCl → SrCl2 + 2 H2O
Strontiumkloridin kiteytyessä muodostuu strontiumkloridin heksahydraattia SrCl2·6H2O. Kidevesi alkaa poistua yli 61 °C lämpötilassa, ja kaikki kidevesi poistuu 320 °C lämpötilassa. SrCl2:n kiderakenne on samankaltainen kuin rutiililla. Kaasufaasissa SrCl2 on epälineaarinen. Cl-Sr-Cl-kulma on noin 130°, kun VSEPR-teorian ennustama molekyylin geometria on lineaarinen.
Käyttö.
SrCl2:a käytetään ilotulitteissa punaisen värin lähteenä ja pienissä määrin lasinvalmistuksessa sekä metallurgiassa.
Calumet (Michigan)

Calumet on Yhdysvalloissa Michiganin osavaltiossa sijaitseva kylä. Se on osa Houghtonin piirikuntaa. Calumetissa on hieman yli 700 asukasta ja sitä ympäröivässä Calumet Townshipissä noin 7 000. Calumet sai kuntaoikeudet vuonna 1864 nimellä Red Jacket, paikallisen seneca-heimoon kuuluneen intiaanipäällikön mukaan. Sana "calumet" tarkoittaa intiaanien rauhanpiippua.
Pohjois-Amerikan Suuriin järviin työntyvällä Upper Peninsulan niemimaalla sijaitseva Calumet oli aikoinaan merkittävä kaivospaikkakunta, joka tunnettiin erityisesti kuparikaivoksistaan. Kaupungista käytettiinkin lempinimeä ”Copper Town U.S.A.”. Ensimmäiset kaivokset alueella avattiin 1800-luvun puolivälissä ja toiminta jatkui aina vuoteen 1968 saakka. Suurin osa kaivoksista suljettiin kuitenkin jo 1930-luvun laman aikana. Kaivostoiminnan huippuvuosina 1800–1900-lukujen vaihteessa Calumetissa oli asukkaita yli 25 000. Kaupungin vanha keskusta on suojeltu ja se kuuluu valtakunnalliseen National Register of Historic Places -rekisteriin. 
Calumetiin muutti aikoinaan myös runsaasti suomalaisia siirtolaisia ja kaupungista muodostui merkittävä Michiganin alueen amerikansuomalaisten keskus. Vuonna 1913 kaupungin italialaisten kokoontumispaikassa eli haalissa tapahtui vakava onnettomuus, jossa sai surmansa yli 70 ihmistä. Heistä 50 oli amerikansuomalaisia, jotka olivat lähinnä lapsia tai nuoria. Calumet on myös sama paikka kuin Kalle Päätalon tuotannossa esiintyvä ”Kalumeetin valtio”, jossa Lohi-Antti (oikealta nimeltään Antti Lohilahti) eli "Satusetä" kävi opettelemassa uunien valmistusta.
Labradorinsorsa

Labradorinsorsa ("Camptorhynchus labradorius") on sukupuuttoon kuollut sorsalintu. Labradorinsorsaa esiintyi Pohjois-Amerikan koillisrannikolla. Siitä ei ole tehty havaintoja vuoden 1875 jälkeen. Se hävisi liiallisen metsästyksen seurauksena.
Labradorinsorsa pesi hiekkasärkillä ja suojaisilla lahdilla. Talvella se ruokaili matalilla lahdilla, satamissa ja estuaareissa.
Mörskyt

Mörskyt ("Helvella") on Helvellaceae-heimoon ja maljasienten lahkoon kuuluva suku. Sukuun eivät kuulu suomalaiselta nimeltään mörskyiltä kuulostavat suonimörsky ("Disciotis venosa"), silokemörsky ("Verpa conica"), poimukellomörsky ("Ptychoverpa bohemica") eikä kuplamörsky ("Rhizina undulata"). 
Ulkonäkö.
Osalla mörskyistä lakki on poimuttunut samalla tavalla kuin korvasieni, mutta joillakin lajeilla lakki on pikarimainen tai maljamainen.
Elinympäristö.
Monia mörskylajeja esiintyy lehtimetsissä.
Lapislatsulia

Lapislatsulia on suomalaisen laulaja-lauluntekijä Juha Tapion yhdeksäs studioalbumi. Se julkaistiin 11. lokakuuta 2013. Albumi ylsi ensimmäisellä listaviikollaan Suomen virallisen listan kakkossijalle ja ylitti platinalevyyn oikeuttavat 20 000 kappaleen myynnin ensimmäisenä myyntipäivänään.
OSK

Objedinennaja sudostroitelnaja korporatsija eli OAO OSK (), kansainvälisesti myös United Shipbuilding Corporation (USC) on Venäjän suurin meriteollisuuskonserni. Yhtiön oman ilmoituksen mukaan sen osuus on noin 80 prosenttia Venäjän laivanrakennuksesta. OSK on Venäjän valtion omistama osakeyhtiö.
Meriteollisuuskonserni OSK:hon kuuluu yhdeksän meriteknistä suunnittelutoimistoa ja 39 telakkaa. Esimerkiksi meritekninen suunnittelutoimisto TsKB MT Rubin on osa konsernia ja telakoista muun muassa Sevmaš-telakka Arkangelin alueella. OSK omisti vuosina 2011-2019 puolet vuonna 2011 STX Finlandin kanssa perustetusta yhteisyritys Arctech Helsingin telakasta. 
Toukokuussa 2019 Arctech myi Hietalahden telakan Algador Holdings Ltd:lle. Uuden yrityksen nimeksi tulee Helsinki Shipyard Oy.
Tampere-veistos

Tampere-veistos on kuvanveistäjä Väinö Rikhard Rautalinin veistämä veistos Tampereella Jussinkylän Työnpuistossa Lapintien ja Satakunnankadun kulmassa. Veistos on vuodelta 1934, sen materiaali on pronssi, ja korkeus on 360 cm jalustoineen.
Teoksen mallina oli kivenveistäjä Wilhelm Palin, kirjailija Viljo Paula. Rautalin on kiistänyt veistokseen sisältyvän poliittisia merkityksiä, vaikka sellaisia siinä on haluttu nähdä. Se kunnioittaa työtä ja työn tekijöitä. Siinä on nähty viitteitä Michelangelon Daavid-veistokseen.
Lampisorsa

Lampisorsa ("Thalassornis leuconotus") on afrikkalainen sorsalintu.
Levinneisyys.
Lampisorsaa tavataan Itä- ja Etelä-Afrikassa. Lisäksi sillä on erillispopulaatioita Afrikan keski- ja länsiosissa. Sen kannaksi arvioidaan 12 000–28 000 yksilöä. Lampisorsan kannankehitys on laskeva, mutta sen ei uskota vaarassa, ja se on luokiteltu elinvoimaiseksi.
Elintavat.
Lampisorsa on osittain muutto- ja vaelluslintu, ja se liikkuu sadekausien aikaan etsien väliaikaisia kosteikkoja. Lampisorsa pesii pareittain tai pienissä ryhmissä, ja pesintäaika vaihtelee maantieteellisesti. Pesinnän jälkeen lampisorsat kerääntyvät 20–100 yksilön parviin järville ja marskimaille.
Lampisorsa on pääasiassa kasvinsyöjä, ja käyttää ravinnokseen vesikasvien siemeniä ja lehtiä. Nuoret yksilöt voivat kuitenkin syödä myös hyönteistoukkia. Lampisorsa etsii ravintonsa sukeltamalla.
Liuskanokkasorsa

Liuskanokkasorsa ("Malacorhynchus membranaceus") on australialainen sorsalintu.
Tuntomerkit.
Liuskanokkasorsa on 36–45 cm pitkä, ja se painaa keskimäärin 375 grammaa. Sillä on hyvin suuri ja kulmikaskärkinen nokka. Sillä on valkoinen, heikosti juovikas pää, ruskea silmälaikku ja vaaleanpunainen täplä korvan takana. Yläpuoli on ruskea, alapuoli on valkoinen ja siinä on ruskeita raitoja.
Levinneisyys.
Liuskanokkasorsaa tavataan Australiassa. Sen populaatio on hyvin suuri, ja sen kannankehitys on vakaa. Laji on luokiteltu elinvoimaiseksi.
Lisääntyminen.
Liuskanokkasorsa voi pesiä mihin aikaan vuodesta hyvänsä. Se on yksiavioinen ja muodostaa mahdollisesti elinikäisen parisiteen. Naaras munii 5–8 munaa, joita se hautoo 26 vuorokautta. Molemmat vanhemmat osallistuvat poikasten hoitoon.
Loissorsa

Loissorsa ("Heteronetta atricapilla") eteläamerikkalainen sorsalintu.
Tuntomerkit.
Loissorsa on 35–40 cm pitkä ja painaa 434–630 grammaa. Naaraat ovat koiraita suurempia. Loissorsalla on mustanruskea rinta ja alapuoli, ja musta pää, siivet ja selkä. Ylänokka on musta ja keltakärkinen, alanokka on tummankeltainen.
Levinneisyys.
Loissorsaa tavataan Chilessä, Argentiinassa, Paraguayssa, Uruguayssa, Boliviassa ja Brasilian eteläosissa. Lajin populaatio on suuri, ja sen kannankehitys on vakaa. Loissorsa on luokiteltu elinvoimaiseksi.
Elinympäristö.
Loissorsat elävät erilaisilla kosteikoilla, järvillä, lammilla ja merenrannikolla.
Lisääntyminen.
Loissorsa on pesäloinen. Naaras munii toisten lajien pesiin yleensä kaksi munaa pesää kohden. Loissorsat ja niiden poikaset eivät kuitenkaan vahingoita isäntälajin munia tai poikasia. Isäntälaji hautoo loissorsan munia keskimäärin 21 päivää. Poikaset jättävät pesän muutama tunti kuoriutumisen jälkeen ja etsivät ravintonsa itse.
J. K. Klemola

Juho Kalervo (J. K.) Klemola (21. maaliskuuta 1893 Loimaa – 1983) oli suomalainen lääkäri ja muistelmakirjailija.
Henkilöhistoria ja ammattiura.
Klemolan vanhemmat olivat Sääksmäen Kärjenniemestä kotoisin ollut kansakoulunopettaja Johan August Klemola ja valkeakoskelainen Siina Pastell. Perhe asui Vanajan Kankaantaan kylässä. Klemola kävi koulua Hämeenlinnassa, päästen ylioppilaaksi Hämeenlinnan lyseosta 1912. Lääketieteen lisensiaatiksi Klemola valmistui 1921. Klemola toimi lääkärinä usealla eri paikkunnalla, muun muassa Lappeenrannana kaupunginlääkärinä ja sairaalan ylilääkärinä. Sotavuosina 1939–1944 Klemola toimi kenttäsairaalan lääkärinä muun muassa Kiestingissä, samoin kuin pataljoonan ja sotasairaalan lääkärinä. Sotilasarvoltaan hän oli lääkintämajuri (1943).
Klemolan puoliso vuodesta 1921 oli sairaanhoitaja Elma Maria Lindell, perheeseen syntyi kolme lasta.
Teoksia.
Eläkkeelle jäätyään Klemola asui Kärjenniemessä sijainneessa Koivuniemen huvilassa. Hän kirjoitti kolme muistelmateosta 1960- ja 1970-lukujen vaihteessa ja myöhemmin ilmestyi vielä neljäs teos:
Naamiokuparisorsa

Naamiokuparisorsa ("Nomonyx dominicus") on sorsalintu.
Levinneisyys.
Naamiokuparisorsaa esiintyy laajalla alueella Väli- ja Etelä-Amerikassa. Sitä tavataan Yhdysvaltain eteläosista Argentiinaan asti. Sen kannaksi on arvioitu 50 000–499 999 yksilöä. Laji on luokiteltu elinvoimaiseksi.
Luettelo televisiosarjan Glee kappaleista (5. tuotantokausi)

"Glee" on yhdysvaltalainen musikaalia, komediaa ja draamaa yhdistelevä televisiosarja, jota esitti Yhdysvalloissa televisiokanava Fox kuuden tuotantokauden verran vuosina 2009-2015. Suomessa sarjaa esitti Ava. Sarja keskittyy glee-kerhoon nimeltä Uudet Tuulet (engl. New Directions) kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan henkilöhahmojen laulamia cover-versioita tunnetuista kappaleista. Sarjassa esitettyjen kappaleiden valinnasta vastuussa ollut Murphy on kertonut pyrkineensä tasapainoon näytelmäsävellysten ja listahittien välillä, jotta sarja pystyisi tarjoamaan ”jokaiselle jotakin, jokaisessa jaksossa”. 
Murphyn tehtyä kappalevalinnat, selvitti musiikkitarkastaja P. J. Bloom ensin kappaleiden esitysoikeusasiat, jonka jälkeen musiikkituottaja Adam Anders sovitti kappaleet uudelleen "Gleen" näyttelijöiden esitettäväksi. Sarjan musiikkinumerot esiäänitettiin studiossa näyttelijöiden laulamina ennen numerooden kuvaamista. Sarjan koreografit (Zach Woodlee, Brooke Lipton, Mandy Moore) loivat kappaleille koreografiat, jotka opetettiin näyttelijöille ennen kuvauksia. Tämän jälkeen kappaleista äänitettiin niiden varsinaiset studioversiot. Tämä kuvauksia edeltävä prosessi alkoi 6-8 viikkoa ennen jokaisen jakson kuvauksia, kestäen usein lähes kuvausten alkuun saakka.
Sevmaš

Sevmaš () on meriteollisuuskonserni OSK:hon kuuluva venäläinen telakka, joka sijaitsee Arkangelin alueen Severodvinskissä.
Vuonna 1939 perustetulla Sevmaš-telakalla on vuoteen 2013 mennessä rakennettu 45 pinta-alusta ja 164 sukellusvenettä. Sukellusveneistä 129 on ollut ydinkäyttöistä.
Erityisesti Venäjän laivastolle rakennettujen uusien alusten ohella Sevmaš on myös merkittävä korjaustelakka. Siellä on uudelleenrakennettu esimerkiksi vanha öljynporauslautta Gazpromille paremmin arktisiin merioloihin sopivaksi Prirazlomnaja-porauslautaksi. Tämä porauslautta hinattiin Petšoranmerelle elokuussa 2011. Marraskuussa 2013 telakalta luovutettiin, viisi vuotta alkuperäisestä vuoden 2008 toimitusaikataulusta myöhästyneenä, Intian vuonna 2004 ostaman entisen neuvostolaivaston lentotukialus Admiral Gorškovin korjaus- ja muutostyö intialaislaivaston käyttöön nimellä INS Vikramaditya.
Tuhkasorsa

Tuhkasorsa ("Stictonetta naevosa") on sorsalintu, joka on sukunsa ainoa elossa oleva laji.
Ulkonäkö.
Tuhkasorsa on tumman ruskeanharmaa lintu jonka höyhenpeite on pilkullinen. Linnun pää on iso. Nokka on kapea. Koiraan nokka muuttuu soidinkaudella punaiseksi.
Levinneisyys.
Tuhkasorsia elää Australian kosteikoissa.
Nämdö

Nämdö on saari ja entinen kunta Ruotsissa. Alue kuuluu Tukholman lääniin, Södermanlandin maakuntaan ja Värmdön kuntaan. Entiseen kuntaan kuuluivat Nämdön saaret lisäksi Nämdöfjärdenin itäpuolella sijaitsevat pienemmät saaret. Saarella sijaitsee Nämdön kirkko.
Nämdön pitäjä erotettiin Österhaningen pitäjästä viimeistään vuonna 1607. Vuoden 1862 kuntauudistuksessa pitäjän kirkolliset tehtävät siirtyivät Nämdön seurakunnalle ja maalliset tehtävät Nämdön maalaiskunnalle. Maalaiskunta liitettiin vuoden 1952 kuntauudistuksessa Djurön maalaiskuntaan, joka vuonna 1974 liitettiin Värmdön kuntaan. Seurakunta liitettiin vuonna 2002 Djurön, Möjan ja Nämdön seurakuntaan.
Möja

Möja on saari ja entinen kunta Ruotsissa. Se kuuluu Tukholman lääniin, Uplannin maakuntaan ja Värmdön kuntaan. Entiseen kuntaan kuuluu Möjan saaren lisäksi muitakin lähisaaria. Saarella sijaitsee Möjan kirkko.
Möjan pitäjä erotettiin vuonna 1638 Värmdön pitäjästä. Vuoden 1862 kuntauudistuksessa pitäjän kirkolliset tehtävät siirrettiin Möjan seurakunnalle ja maalliset tehtävät Möjan maalaiskunnalle. Maalaiskunta liitettiin vuonna 1952 Djurön maalaiskuntaan, joka puolestaan liitettiin Värmdön kuntaan vuonna 1974. Seurakunta liitettiin Djurön, Möjan ja Nämdön seurakuntaan vuonna 2002.
Österhaninge

Österhaninge on entinen kunta Ruotsissa. Se kuuluu Tukholman lääniin, Södermanlandin maakuntaan ja Haningen kuntaan. Alueella sijaitsee Österhaningen kirkko. Österhaningessa sijaitsevat Haningen kunnanosat Jordbro, Handen, Brandbergen ja Vendelsö.
Österhaningen pitäjä on syntynyt keskiajalla. Viimeistään vuonna 1607 siitä erotettiin Utön, Nämdön ja Ornön pitäjät sekä Tyresön pitäjä vuonna 1636. Vuoden 1862 kuntauudistuksessa pitäjän kirkolliset tehtävät siirrettiin Österhaningen seurakunnalle ja maalliset tehtävät Österhaningen maalaiskunnalle. Maalaiskuntaan liitettiin vuonna 1952 Dalarön maalaiskunta. Vuonna 1971 Österhaningesta tuli osa nykyistä Haningen kuntaa.
Henrietta Lacks

Henrietta Lacks (1. elokuuta 1920 – 4. lokakuuta 1951) oli yhdysvaltalainen nainen, joka kuoli kohdunkaulan syöpään. Ennen hänen kuolemaansa hänen syöpäkasvaimestaan otettiin soluja. Siitä saakka niitä on viljelty solumaljalla, ja ne ovat kasvaneet ja jakautuneet. Nämä HeLa-solut ovat levinneet ympäri maailman, ja niitä on käytetty apuna kehitettäessä uusia lääkkeitä syöpää vastaan.
Lacksin elämä.
Henrietta Lacks syntyi köyhään mustaan perheeseen Virginiassa. Viidennen lapsensa syntymän jälkeen hän tunsi kipua, joka ilmeni kohdunkaulan syöväksi. Tällöin hän asui Baltimoren kaupungissa Marylandissa. Diagnoosi tehtiin Johns Hopkinsin yliopiston sairaalassa, missä hoidettiin mustia ihmisiä. Syöpäsoluista otettiin soluja tutkimuskäyttöön hänen tietämättään. Lacks kuoli 31-vuotiaana Johns Hopkinsin sairaalassa ja hänet haudattiin nimettömänä synnyinseudulleen Cloverin kaupunkiin Virginiassa.
HeLa-solujen tutkimus.
Lacksista otettu solulinja nimettiin HeLa-soluiksi hänen nimensä mukaan. Pian ne levisivät tutkimuskäyttöön ympäri maailman. Niitä on käytetty apuna syöpähoitojen ja -lääkkeiden kehittämisessä. Niiden avulla on saatu kehitettyä myös muun muassa poliorokote, sekä menetelmä, jolla ensimmäinen koeputkilapsi Louise Brown syntyi. Myös Nobelin lääketieteen palkinnon saanut Harald zur Hausen käytti HeLa-soluja kohdunkaulan syöpää aiheuttavan viruskannan löytämisessä. Vuoteen 2013 mennessä HeLa-soluja on käytetty jo 75 000 tutkimuksessa ja lääketehtaat ovat ansainneet niistä kehitetyillä lääkkeillä miljardeja.
Kirjallisuus ja elokuvat.
Vuonna 2010 julkaistiin Rebecca Sklootin kirja "The Immortal Life of Henrietta Lacks".
Vuonna 2010 HBO ilmoitti tekevänsä elokuvan Lacksin elämästä. Tähän projektiin lähti mukaan myös Oprah Winfrey.
Thirty Three &amp; 1/3

Thirty Three &amp; 1/3 on George Harrisonin albumi vuodelta 1976. Se oli ensimmäinen Harrisonin oma albumi, jonka hän julkaisi vuonna 1974 perustamallaan Dark Horse Records -levymerkillä.
Albumi sai nimensä paitsi LP-levyn pyörintänopeudesta 33 ⅓ kierrosta minuutissa, myös siitä että George Harrison oli noin 33 vuoden ja 4 kuukauden ikäinen albumin levytysaikoina.
Kappaleet.
Kaikki kappaleet paitsi ”True Love” ovat Harrisonin tekemiä.
Muusikot.
Seuraavat tekijät on lueteltu albumin kansiteksteissä.
Djurö

Djurö on saari, entinen kunta ja taajama Ruotsissa. Alue kuuluu Tukholman lääniin, Uplannin maakuntaan ja Värmdön kuntaan. Entisen kunnan alueella sijaitsevat myös Stavsnäsin taajama ja Sandhamnin pientaajama. Vuoden 2010 lopussa Djurön taajamassa oli 967 asukasta.
Djurön pitäjä erotettiin Värmdön pitäjästä vuonna 1683. Vuoden 1862 kuntauudistuksessa pitäjät kirkolliset tehtävät siirrettiin Djurön seurakunnalle ja maalliset tehtävät Djurön maalaiskunnalle. Vindö ja sen lähisaaret liitettiin Värmdöstä osaksi kuntaa vuonna 1926. Vuoden 1952 kuntauudistuksessa kuntaan liitettiin läheiset Möjan ja Nämdön kunnat. Vuonna 1974 Djuröstä tuli osa Värmdön kuntaa. Seurakunta liitettiin vuonna 2002 Djurön, Möjan ja Nämdön seurakuntaan.
Djurössä sijaitsee Djurön kirkko.
Belpošta

Belpošta () eli Belpočta () on Valko-Venäjän valtiollinen postilaitos. Belpošta on Valko-Venäjän tasavallan unitaarinen yritys. Yhtiön keskustoimipiste sijaitsee Minskin pääpostin yhteydessä Minskin Itsenäisyyden aukion nurkalla.
Valko-Venäjän postin eli Belpoštan päärakennus on arkkitehtien V. Korol (Владимир А. Коро́ль, 1912–1980) ja A. Duhan (Абрам Г. Духан, 1924–1979) suunnittelema ja se valmistui vuonna 1953.
Valko-Venäjän posti laskee venäläiskroniikkaan pohjautuen alueensa postitoiminnan historian alkaneen jo yli 1120 vuotta sitten.
Patagonianhaapana

Patagonianhaapana ("Mareca sibilatrix") on eteläamerikkalainen sorsalaji.
Koko ja ulkonäkö.
Patagonianhaapana kasvaa 43-54 cm pitkäksi ja painaa 828-939 grammaa. Sillä on mustavalkonen vartalo ja päässä hohtavan vihreä raita joka ulottuu silmistä niskaan.
Levinneisyys.
Patagonianhaapanaa tavataan Argentiinassa, Chilessä, Paraguayssa, Uruguayssa ja Brasilian eteläisimmissä osissa.
Elinympäristö.
Patagonianhaapana elää järvillä, soilla ja hitaasti virtaavien jokien varsilla. Se viihtyy tyypillisesti melko avoimessa ympäristössä.
Lisääntyminen.
Patagonianhaapananaaras munii 5-9 munaa, jotka kuoriutuvat 24-26 päivän hautomisen jälkeen. Toisin kuin useimmilla muilla sorsalinnuilla, myös koiras osallistuu poikasten kasvattamiseen.
Ravinto.
Patagonianhaapana syö lähinnä kasviravintoa: ruohoa, siemeniä ja vesikasvien vihreitä osia. Kesäkuukausina sen on nähty syövän myös matoja, toukkia ja kaloja.
Tuukka Salonen

Tuukka Salonen (s. 27. helmikuuta 1977 Turku) on suomalainen jalkapallovalmentaja ja entinen jalkapalloilija. Hän toimii nykyään juniorivalmennuksen parissa Kanadan Ontariossa.
Salonen pelasi urallaan 54 Veikkausliigan ottelua Turun Palloseurassa vuosina 1996–2000. Sen jälkeen hän edusti useita seuroja Saksan kolmannella ja neljännellä sarjatasolla. Pelaajauransa lopetettuaan Salonen on toiminut muun muassa KFC Uerdingen 05:n reservijoukkueen päävalmentajana sekä suorittanut saksalaisia valmentajakursseja.
Avaimenperä

Avaimenperä on avainnipussa oleva koriste. Sen avulla avaimen voi löytää helpommin, sillä avaimenperä suurentaa avainten yhteistä kokoa. Erilaiset, usein numeroidut avaimenperät auttavat myös erottamaan muuten samannäköiset avaimet toisistaan.
Lisäksi on olemassa ns. avaimenperävalo joka nimensä mukaisesti kulkee muiden avaimien mukana. Nykyisin nämä ovat usein led-toimisia ja kuluttavat vähän tehoa. Pimeänä vuodenaikana kätevöittää esimerkiksi polkupyörän lukon löytämistä.
Tällaisia jos pidetään taskussa tai avainlompakossa edellyttää sitä että paristot tai akut ovat pienikokoisia, siksi onkin tyypillistä että voimanlähteet ovat esim. nappiparistoja.
Filippiiniensorsa

Filippiiniensorsa ("Anas luzonica") on Filippiineillä elävä sorsalaji. Se on Filippiineillä kotoperäinen laji, ja sen kanta on arviolta 20 000-40 000 yksilöä.
Koko ja ulkonäkö.
Filippiiniensorsan pää on muuten kanelinruskea, mutta päälaki ja silmän läpi kulkeva raita ovat tummanruskeat. Muualta höyhenpeite on harmaanruskea. Lentävän linnun siivissä näkyy kiiltävä vihreä läikkä, jossa on mustat reunat. Nokka on siniharmaa. Aikuisen linnun pituus on 48–58 senttimetriä.
Levinneisyys ja elinympäristö.
Filippiiniensorsaa tavataan nimensä mukaisesti Filippiineillä. Se elää monenlaisissa kosteikkoympäristöissä, sekä suolaisen että makean veden äärellä, myös siellä missä vesi lilluu metsän siimeksessä kuten mangrovealueilla ja toisaalta myös avomerellä.
Lisääntyminen.
Filippiiniensorsien pesimiskausi ulottuu maaliskuusta marraskuuhun mutta siinä on alueellisia eroja. Vilkkainta pesiminen on heinä-elokuussa. Pari laskee 8–10, joskus jopa 16 munaa. Niitä haudotaan noin 25 päivää.
Ravinto.
Filippiiniensorsat syövät kalaa, äyriäisiä, hyönteisiä, riisiä ja kasvinversoja.
Hölloch

Hölloch on luolasto Keski-Sveitsissä, Schwyzin kantonissa, Muotathalin kunnassa. 
Löydettyjen luolakäytävien ja onkaloiden pituus oli keväällä 2013 yhteensä 201 km. Luolasto sijaitsee noin 10 neliökilometrin alueella 551 – 1 490 metrin korkeudessa. Ensimmäiset luolat löytyivät vuonna 1875, kun paikallinen kyläasukas Alois Ulrich selvitti satunnaisten vedenvirtausten alkuperää.
Hölloch sijaitsee karstimaalla, johon tyypillisesti syntyy uurteita ja luolia veden syövyttäessä kallioperän liukenevia aineita.
Rhynchosauria

Rhynchosauria on sukupuuttoon kuollut triaskaudella elänyt arkosaureille sukua oleva matelijalahko. Lahkon jäsenet olivat tärkeitä maaekosysteemin kasvinsyöjiä ennen kasveja syövien dinosaurusten, kuten linnunlantioisten, ilmestymistä.
Ominaisuudet ja esiintyminen.
Rhynchosaureilla oli papukaijamainen nokka ja osalla niistä oli myös suuret kynnet takajaloissa joita saatettiin käyttää kaivamiseen. Rhynchosaurien hampaat olivat erilaiset kuin monilla muilla matelijoilla. Niillä oli paljon pieniä hampaita useassa rivissä ylä ja alaleuassa, mutta pienuudestaan huolimatta hampaat olivat tiukasti kiinni leuassa rhynchosaureille ainutlaatuisella hyvin tiiviistä luusta koostuvalla rakenteella.
Hampaat muodostivat levymäisen pinnan kasviaineksen leikkaamiseen ja murskaamiseen. Rhynchosaurit eivät myöskään korvanneet menetettyjä hampaitaan samoin kuin muut matelijat, vaan hampaan kuluttua pois ruoka leikattiin leukaa itseään vasten. Lisäksi uusia hampaita kehkeytyi suun taakse eläimen kasvaessa.
Ensimmäiset rhynchosaurit ilmestyivät triaskauden alkupuolella. Ne olivat alle metrin mittaisia ja niiden pää oli kapea kiilamainen. Myöhemmät muodot kuten "Hyperodapedon" kuitenkin kasvoivat jo kahden metrin pituisiksi ja niiden kallo oli leveämpi kuin se oli pitkä. Silmät sijaitsivat lähellä toisiaan lähellä nokan yläosaa. Rhynchosaurien leukalihakset olivat suuret ja niiden alaleuka sopi yläleuassa olevaan syvennykseen, mikä antoi niille linkkuveitsen sulkemista muistuttavan premismekanismin. Kaikki rhynchosaurit hävisivät triaskauden joukkotuhossa.
Luokittelu.
Fylogenia.
Muokattu tutkimusten Langer "et al". (2010) ja Langer &amp; Schultz (2000) pohjalta:
Madagaskarinsorsa

Madagaskarinsorsa ("Anas melleri") on Madagaskarilla kotoperäinen sorsalaji.
Ulkonäkö.
Madagaskarinsorsa on suurehko ruskeankirjava sorsalintu, jonka siivissä on vihreä, valkosella reunustettu läikkä. Aikuinen lintu on 55–68 cm pitkä.
Levinneisyys.
Madagaskarinsorsaa tavataan vain Madagaskarin itä- ja pohjoisosien ylänköalueilla.
Rakkauslaulu

Rakkauslaulu on Johanna Kurkelan kappale hänen neljänneltä, "Hyvästi, Dolores Haze" -studioalbumiltaan. Sen julkaisi Warner Music Finland albumin ensimmäisenä singlenä 22. helmikuuta 2010. Kappaleen on sanoittanut Paula Vesala ja säveltänyt Lauri Ylönen. ”Rakkauslaulu” oli menestys, sillä se oli vuoden 2010 kymmenenneksi soitetuin radiokappale, parhaimmillaan sijalla kolme viikkolistalla, ja se pääsi sekä single- että latauslistalla molemmilla 15. sijalle.
Ebba

Ebba on naisen etunimi, jonka miespuolinen vastine on Ebbe. Molemmat nimet ovat syntyneet joko lyhentyminä germaanisesta nimestä "Eberhard", "pelkäämätön kuin villikarju tai muista "Eber"-alkuisista nimistä, tai toisen selityksen mukaan ne ovat muunnoksia tanskalaisesta nimestä "Esbern" tai "Asbern", jonka alkuosa viittaa aasa-jumaliin ja loppuosa tarkoittaa karhua.
Digi- ja väestötietoviraston tietojen mukaan nimi Ebba oli Suomessa vuoden 2019 loppuun mennessä annettu 2 428 nais­puoliselle henkilölle. Ebban ja myös Ebben nimipäivä on suomenruotsalaisen kalenterin mukaan 13. lokakuuta.
Kirjopyyfasaani

Kirjopyyfasaani ("Galloperdix lunulata") on aitokanoihin kuuluva kanalintulaji. Sitä tavataan endeemisenä Intiasta.
Koko ja ulkonäkö.
Pituudeltaan kirjopyyfasaani voi kasvaa noin 32 cm pitkäksi ja ruumiinrakenteeltaan se on tukevahko. Sillä esiintyy sukupuolidimorfiaa eli sukupuolet eroavat toisistaan ulkonäöltään. Kirjopyyfasaanikoiras on selästään kastanjanruskea valkoisin pilkuin ja siivistään musta. Pää ja rinta ovat mustat valkoisin täplin ja raidoin. Vatsa on vaalean kellertävä. Lajin naaras on väritykseltään kauttaaltaan ruskea ja sen rinta ja vatsa ovat koirasta vaaleammat.
Levinneisyys ja elintavat.
Kirjopyyfasaania tavataan Intiasta. Sen levinneisyys ulottuu maan eteläosista pohjoisessa aina Rajasthanin ja Länsi-Bengalin osavaltioihin. Lintu liikkuu yksin, pareittain tai pienissä ryhmissä pensaikoissa, kivikkoisilla alueilla ja kuivissa vuorten rinteiden tiheiköissä. Kirjopyyfasaanin ravintoa ovat hedelmät, siemenet ja pienet selkärangattomat eläimet. Pesänsä se rakentaa maahan.
Rasittavat tyttäret

Rasittavat tyttäret () on yhdysvaltalainen tilannekomediasarja, jonka ensimmäinen jakso esitettiin Yhdysvalloissa Foxilla 30. marraskuuta 2011. Sarjaa esitettiin kotimaassaan seitsemän jaksoa, kunnes Fox tiedotti sarjan hyllyttämisestä 10. toukokuuta 2012. Jäljelle jääneet kuusi jaksoa esitettiin Australiassa ja Uudessa-Seelannissa. Suomessa sarjan ensimmäinen jakso esitettiin Subilla 24. elokuuta 2013. Suomessa esitettiin kaikki jaksot.
Sarja kertoo kahdesta äidistä, jotka yrittävät estää teini-ikäisiä tyttäriään muuttumasta samanlaisiksi ihmisiksi kuin ne, jotka kiusasivat heitä kouluaikoina. Peloista uhkaa tulla totta, kun tiukassa konservatiiviperheessä kasvanut Annie Watson (Jaime Pressly) huomaa tyttärensä Sophien käyttäytyvän miten haluaa. Ennen ylipainoinen ja epäsuosittu Nikki Miller (Katie Finneran) puolestaan huomaa omasta tyttärestään kasvaneen manipuloivan kakaran. Äidit yrittävätkin kaikin keinoin estää tätä uhkaavaa kehitystä.
Backbone.js

Backbone.js on JavaScript-kirjasto joka pohjautuu REST-ohjelmointirajapintaan ja joka käyttää MVP-arkkitehtuuria ("Model-view-presenter") sovellusten suunnittelussa, sekä Underscore.js-kirjastoa. Backbone.js on kehittänyt Jeremy Ashkenas, sama henkilö joka on kehittänyt myös CoffeeScript-ohjelmointikielen. Backbone.js ensimmäinen versio, versio 0.1.0, julkaistiin 13. lokakuuta 2010.
Käyttö.
Backbone.js kirjasto on käytössä hyvin laajasti, muun muassa seuraavissa projekteissa:
Hellen Onsando Obiri

Hellen Onsando Obiri (s. 13. joulukuuta 1989) on kenialainen keskimatkojen juoksija ja kestävyysjuoksija. Hän on maailmanmestari ja olympiamitalisti.
Obiri sijoittui 1 500 metrillä kymmenenneksi Daegun MM-kilpailuissa 2011. Istanbulin MM-hallikilpailuissa 2012 hän voitti kultaa 3 000 metrillä ajalla 8.37,16. Lontoon olympialaisissa 2012 hän sijoittui 1 500 metrillä kahdeksanneksi. Moskovan MM-kilpailuissa 2013 hän saavutti pronssia 1 500 metrillä ajalla 4.03,86. Sisäratojen MM-kilpailuissa Sopotissa 2014 hän sai hopeaa 3 000 metrillä ajalla 8.57,72. Hän voitti 1 500 metrin Afrikan-mestaruuden 2014 ajalla 4.09,53. Rio de Janeiron olympialaisissa 2016 hän saavutti hopeaa 5 000 metrillä ajalla 14.29,77. 
Lontoon MM-kisoista 2017 Obiri voitti 5 000 metrin maailmanmestaruuden ajalla 14.34,86. Hän sijoittui neljänneksi 3 000 metrillä sisäratojen MM-kilpailuissa Birminghamissa 2018. Hän voitti samana vuonna 5 000 metrillä kultaa Kansainyhteisön kisoissa ajalla 15.13,11 ja Afrikan-mestaruuskilpailuissa ajalla 15.47,18. Hän voitti maastojuoksun maailmanmestaruuden Århusissa 2019 ja sai hopeaa joukkuekilpailussa. Hän voitti 5 000 metrin maailmanmestaruuden Dohassa 2019 ajalla 14.26,72. 10 000 metrillä hän sijoittui viidenneksi. Vuonna 2021 järjestetyissä Tokion olympialaisissa hän saavutti 5 000 metrillä hopeaa ajalla 14.38,36 ja sijoittui 10 000 metrillä neljänneksi silloisella ennätyksellään 30.24,27. Eugenen MM-kilpailuissa 2022 hän saavutti 10 000 metrillä hopeaa ennätysajallaan 30.10,02.
Obiri on keskittynyt vuodesta 2022 lähtien yhä enemmän maantiejuoksuihin. Hän voitti Bostonin maratonin 2023 ja 2024 sekä New Yorkin maratonin 2023 ja 2025. Pariisin olympialaisissa 2024 hän saavutti maratonilla pronssia ennätyksellään 2.23.10.
Obiri juoksi 3 000 metrin Afrikan ennätyksen 8.20,68 Dohassa 9. toukokuuta 2014. Hän juoksi saman matkan sisäratojen Kenian ennätyksen 8.29,99 Tukholmassa 6. helmikuussa 2014. Hän juoksi Kenian ennätyksen 5 000 metrillä 14.18,37 Roomassa 8. kesäkuuta 2017 ja maililla 4.16,15 Lontoossa 22. heinäkuuta 2018.
Jalmari Salaterä

Jalmari Salaterä (s. 18. tammikuuta 1992 Uusikaupunki) on suomalainen koripalloilija.
Salaterä on Korihaiden kasvatti ja nousi seuran edustusjoukkueeseen kaudeksi 2009−2010. Hän edusti seuraa vuoteen 2012 asti, jonka jälkeen hän siirtyi Namika Lahteen. Ainoastaan yhden kauden jälkeen hän siirtyi takaisin Korihaihin. Salaterä pelasi Korihaissa vuoteen 2016 asti, mutta siirtyi kesken kauden 2015−2016 Turun Namikaan, jossa hän pelasi kauden 2016−2017 loppuun asti.
Salaterä kirjoitti myös Korihait-sivuilla satunnaisesti blogia.
Kuukauden koheltajat

Kuukauden koheltajat () on vuonna 2006 ensi-iltansa saanut yhdysvaltalainen komediaelokuva, jonka on ohjannut Greg Coolidge. Elokuvan pääosissa esiintyvät Dane Cook, Jessica Simpson ja Dax Shepard. 
Elokuva kertoo kahdesta sekatavarakaupan työntekijästä, jotka kilpailevat uuden naispuolisen työntekijän huomiosta.
Juoni.
Zack Bradley on vuosikausia työskennellyt laatikkomiehenä paikallisessa sekatavarakaupassa. Hän elää isoäitinsä luona ja viettää vapaa-aikansa kollegoidensa Lonin, Iqbalin ja Russellin kanssa. Vince, joka on töykeä kollegoitansa kohtaan, ansaitsee kuukauden työntekijän tittelin 17. peräkkäisen kerran. Zack ja Vince alkavat kilpailla uuden naispuolisen työntekijän, Amyn, huomiosta. Amy ja Vince lounastavat yhdessä, mutta Amy ei lämpene miehelle. Zack kuulee huhun siitä, kuinka Amy osoittaa erityisen paljon kiinnostusta kaikkia kuukauden työntekijöitä kohtaan. Mies päättää hankkia tuon tittelin itselleen ja siten saada Amyn huomion. Zack alkaa työskennellä kovasti ja haastaa Vincen. Zack huomaa, että tittelin saaminen ei ole lainkaan helppoa. Zackin ja Vincen välille syntyy sota, jossa molemmat yrittävät sabotoida toistensa yrityksiä saada titteli. Vince jopa murtautuu Zackin kotiin asettamaan tämän herätyskellon väärään aikaan, mutta Zack onnistuu silti saapumaan töihin ajoissa.
Zack suostuu hoitamaan kaverinsa Iqbalin työvuoron, mutta haluaa osallistua pesäpallo-otteluun kilpailevaa kauppaketjua vastaan. Kauppa jää tyhjäksi, minkä seurauksena Iqbal saa potkut. Kaverit pettyvät Zackiin ja huomauttavat, että tämä on muuttumassa Vincen kaltaiseksi, ja että tämän tarkoituksena on vain päästä harrastamaan seksiä Amyn kanssa. Amy kuulee miesten keskustelun ja ilmoittaa pettymyksensä Zackiin ja tämän aikomuksiin. Amy kertoo edellisen työpaikkansa kuukauden työntekijän olleen miesystävänsä, joka tittelin myötä muuttui omahyväiseksi ja törkeäksi. Hän kertoo miesystävänsä olleen syy siihen, miksi Amy päätyi vaihtamaan työpaikkaa.
Zack päättää ottaa vastuun ja irtisanoutua saadakseen Iqbalille työpaikan takaisin. Hän myös pyytää kavereiltaan anteeksi. Yllättäen Zack palaa kauppaan haastamaan Vincen ratkaisevaan kilpailuun. Paljastuu, ettei Zack ikinä allekirjoittanut irtisanoutumispaperia. Vince voittaa kilpailun olemalla nopeampi kassatyöntekijä. Voittogaalan aikana vartija Semi ilmoittaa, että valvontakameravideo paljastaa Vincen huijanneen kilpailussa. Vincen todistetaan aiheuttaneen kaupalle tuhansien dollareiden menekkejä antamalla asiakkaille ilmaisia tavaroita. Vince saa potkut ja Zack nimitetään kuukauden työntekijäksi. Zackin ja Amyn suhde lämpenee jälleen, ja Vince päätyy työskentelemään kilpailevalle kauppaketjulle.
Aleksandr Ivanov (kävelijä)

Aleksandr Aleksejevitš Ivanov (; s. 25. huhtikuuta 1993 Nižni Tagil) on venäläinen kilpakävelijä.
Ivanov saavutti 20 kilometrin kävelyssä MM-kultaa Moskovassa 2013 ajalla 1.20.58 ja EM-hopeaa Zürichissä 2014 ajalla 1.19.45. Alle 20-vuotiaiden MM-kilpailuissa 2012 hän sijoittui 10 000 metrin ratakävelyssä toiseksi ja alle 23-vuotiaiden EM-kilpailussa 2013 hän sijoittui 20 kilometrin kävelyssä alun perin toiseksi, nousten myöhemmin kultamitalistiksi maanmiehensä Petr Bogatyrevin dopinghylkäyksen takia. Myöhemmin Ivanov itsekin menetti kaikki nämä mitalinsa dopingin takia.
Maaliskuussa 2019 Venäjän yleisurheiluliitto ilmoitti Ivanovin biologisessa dopingpassissa olevista epäselvyyksistä. Yleisurheilun etiikkaa valvova Athletics Integrity Unit (AIU) vahvisti Ivanovin kahden vuoden kilpailukiellon maaliskuussa 2020. Ivanovin tulokset aikavälillä 9.7.2012–17.8.2014 hylättiin takautuvasti.
Philipp Schmid

Philipp Schmid (s. 7. toukokuuta 1986) on saksalainen alppihiihtäjä.
Alppihiihdon maailmancupissa Schmid kilpaili ensimmäisen kerran Kranjska Goran pujottelussa maaliskuussa 2009. Ensimmäiset maailmancupin pisteensä hän saavutti Kranjska Goran pujottelussa maaliskuussa 2011 sijoittuen 20:nneksi. Parhaimmillaan hän on sijoittunut maailmancupissa kymmenenneksi Levin pujottelussa marraskuussa 2012. Schmid osallistui Schladmingin MM-kilpailuihin 2013 jääden ilman sijoitusta. Vailissa 2015 hän oli pujottelussa 17:s.